SKRIFTLIG FORESPØRGSEL E-0515/00

af Christoph Konrad (PPE-DE) til Rådet

(25. februar 2000)

Om: Skabelse af et fælles europæisk luft-(kontrol)rum

1. Den 1.12.1999 vedtog EU-kommissionen en meddelelse (KOM(1999) 614) om skabelse af et fælles europæisk luftrum, hvor den gik ind for en fælles forvaltning af luftrummet. Hvilke politiske skridt agter Rådet at tage for at klare den enorme stigning i lufttrafikken og de dermed forbundne forsinkelser samt den manglende koordinering af lufttrafikstyringstjenesterne?

2. Over halvdelen af disse forsinkelser skyldes lufttrafikstyringen, for hvilken hver stat i Europa alene er ansvarlig. Hvad agter Rådet konkret at gøre for at bevirke en hurtig og nødvendig harmonisering af den europæiske kontrolordnings fragmentariske karakter under en fælles forvaltning? (Et tilsvarende krav har bl.a. British Airways og Deutsche Lufthansa rettet til hhv. den britiske og den tyske transportminister).

3. Hvornår agter Rådet (transportministrene) at drøfte Kommissionens forslag om EU's tiltrædelse af Eurokontrol den på konsensbasis fungerende mellemstatslige og europæiske organisation til sikring af luftfarten , og hvilken tidsplan regner man med for iværksættelsen af en sådan tiltrædelse?

4. Er der planer om i stedet for en tiltrædelse af EU til Eurokontrol at skabe en ny struktur for sikringen af det europæiske luftrum inden for EU, med beføjelse til at udstede ensartede og forpligtende bestemmelser? I bekræftende fald, hvordan skal denne nye struktur se ud, og hvilke beføjelser skal den have?

Svar

(29. september 2000)

I sin resolution af 19. juli 1999(1) havde Rådet lejlighed til at påpege, at luftfartsforsinkelser påvirker luftfartens effektivitet i Fællesskabet, hvilket skaber mange alvorlige problemer for passagererne og kan øge presset på miljøet. Rådet anmodede især Kommissionen om at forelægge en meddelelse om de seneste og løbende foranstaltninger, der tager sigte på at mindske lufttrafikforsinkelser og ophobning af trafik i Europa, således at Rådet kan vurdere virkningen af sådanne foranstaltninger og i givet fald træffe afgørelse om eventuelle nye initiativer.

I begyndelsen af december 1999 forelagde Kommissionen som svar på denne anmodning en meddelelse om skabelse af et fælles europæiske luftrum. På samlingen den 9.-10. december 1999 gav Rådet udtryk for tilfredshed med den indsats, der skal gøres til opfølgning af denne meddelelse, og det noterede sig, at Kommissionen havde nedsat en gruppe på højt plan, som skal behandle alle de relevante spørgsmål. Kommissionen gav på samlingen i Rådet (transport) den 28. marts 2000 en indledende orientering om det igangværende arbejde i denne gruppe på højt plan. Først i juni modtog Rådet en foreløbig rapport fra gruppens formandskab, efter at Kommissionen havde meddelt, at den har planer om at forberede en endelig rapport til forelæggelse i oktober 2000.

Vedrørende Fællesskabets tiltrædelse af Eurocontrol (Den Europæiske Organisation til Sikring af Luftfarten) og i betragtning af denne organisations rolle i lufttrafikreguleringen i Europa opfordrede Rådet medlemsstaterne til at gøre deres yderste for at nå til en positiv afslutning på de igangværende forhandlinger. Disse forhandlinger er meget langt fremme.

Endvidere er oprettelsen af en myndighed for luftfartssikkerhed i Europa for øjeblikket under overvejelse. Hovedformålet er at etablere et højt ensartet sikkerhedsniveau i Europa gennem udarbejdelse, godkendelse og ensartet anvendelse af alle nødvendige luftfartssikkerhedsbestemmelser samt udbredelse heraf på verdensplan. En sådan myndighed vil skulle beskæftige sig med fremme af fri og loyal konkurrence i Europa samt gensidig anerkendelse og ensartet behandling af luftfartsprodukter, -dele og -udstyr og af organer og personer, der beskæftiger sig med konstruktion, fremstilling, vedligeholdelse og anvendelse af produkter på betingelser og i henhold til en tidsplan, der skal fastlægges efter oprettelsen af den nye myndighed.

(1) EFT C 222 af 4.8.1999, s. 1.